Ih, acu i izaden ɣur-sen ɣef wid yemmuten uqbel lawan ? ha-ten-an akk tura ttemririɣen wissen anda, Cadicianus, Fabius, Julianus, Lepidus (54), d wid akk i ten-icuban, mi ssawḍen acḥal d amdan ɣer tmeqbert, ula d nutni uɣalen ssawḍen-ten wiyaḍ. Ihi, mezziy lfiraq, amek, anda d wukud ara iɛeddi ! Xas ur ttagad. Muqqel ɣer deffir-k ayen iɛeddan ; ɣer sdat-k ayen ara d-mazal. Deg teɣzi-agi akk, acu n lfiraq yellan gar win iɛacen tlata n wussan d win iɛacen tlata n tikkal leɛmeṛ n Nestor (55).